ROMÂNIA

MUNICIPIUL SATU MARE 

CABINET PRIMAR 

SEDIU: P-ŢA 25 OCTOMBRIE, INTRAREA M 

Nr. 53881/17.09.2026

Kereskényi Gábor, primar al Municipiului Satu Mare,


În temeiul prevederilor art. 136 alin. (1) din O.U.G. nr. 57/2019 privind Codul Administrativ, cu modificările și completările ulterioare, îmi exprim inițiativa în promovarea proiectului de hotărâre având ca obiect ,,aprobarea inițierii demersurilor pentru constituirea ca „pădure-parc” a suprafeței de 18,00 ha de fond forestier, proprietatea publică a Municipiului Satu Mare, situată în U.P.I „Noroieni”, unitățile amenajistice 22A, 22B, 22C, 22D și 22E ”, proiect în susținerea căruia formulez prezentul

REFERAT DE APROBARE       

Având în vedere adresa Serviciului Managementul Proiectelor nr. 53390/16.09.2026, precum și intenția Municipiului Satu Mare de a valorifica în mod responsabil potențialul recreativ, educațional și peisagistic al Pădurii Noroieni, prin dezvoltarea unor funcțiuni compatibile cu specificul natural al zonei,

Ținând seama de posibilitatea dezvoltării unor proiecte destinate petrecerii timpului liber, mobilității alternative și activităților recreative și educaționale, cu respectarea principiilor privind protejarea și conservarea fondului forestier,

Luând în considerare necesitatea asigurării unei zone compacte și coerente, care să permită gestionarea integrată a accesului, circulației și viitoarelor amenajări, se propune inițierea demersurilor pentru constituirea ca „pădure-parc” a suprafeței de 18,00 ha de fond forestier, proprietatea publică a Municipiului Satu Mare, situată în U.P. I „Noroieni”, unitățile amenajistice 22A, 22B, 22C, 22D și 22E.

Includerea unităților amenajistice 22B și 22C alături de 22A, 22D și 22E asigură continuitatea teritorială și funcțională a suprafeței propuse.

Constituirea acesteia ca „pădure-parc” urmează a fi realizată cu respectarea prevederilor Legii nr. 331/2024 privind Codul silvic, cu modificările și completările ulterioare, inclusiv a dispozițiilor din Anexa nr. 1 – Termeni și expresii, referitoare la pădurile-parc, precum și a cerințelor privind studiul de fundamentare și avizele prevăzute de legislația silvică aplicabilă. 

Totodată, orice intervenție asupra suprafeței va respecta regimul de protecție aplicabil în cadrul sitului Natura 2000, precum și toate condițiile și restricțiile stabilite prin legislația în vigoare.

În considerarea celor prezentate, inițierea demersurilor pentru constituirea suprafeței menționate ca „pădure-parc” este oportună, prin prisma rolului pe care aceasta îl poate avea în dezvoltarea infrastructurii verzi și a facilităților de recreere ale Municipiului Satu Mare.

Având în vedere cele ce preced, supun aprobării Consiliului Local al Municipiului Satu Mare proiectul de hotărâre în forma propusă.

